“O‘zbekneftgaz” AJning 2020-yil uchun tuzilgan moliyaviy hisobotiga Ernst & Young kompaniyasi tomonidan ijobiy auditorlik xulosasi berildi

Jahondagi yirik to‘rtta auditor-konsalting kompaniyalaridan biri hisoblangan, Ernst & Young kompaniyasi tomonidan “O‘zbekneftgaz” AJning 2016—2017-yillardagi hisoboti uchun 2020-yil 5-iyunda, 2018-yil hisoboti uchun 2020-yilning 24-noyabrida va 2019-yil hisoboti uchun 2021-yilning 31-yanvarida ijobiy auditorlik xulosalari berilgan bo‘lib, ushbu xulosalar jamiyatning rasmiy veb-saytda e’lon qilingan.
Transformatsiya qilish, xalqaro kredit reytingini olish, yevroobligatsiyalar chiqarilishi hamda moliyaviy hisobotning xalqaro standartlari (MHXS) bo‘yicha hisobotlar bo‘yicha 2016—2019-yillar uchun barcha konsolidatsiyalashgan moliyaviy hisobotlar xalqaro reyting agentliklariga ham taqdim etildi.
Albatta, mustaqil xalqaro kredit reytingini olish va yevroobligatsiyalar chiqarilishi uchun muhim omillardan biri bo‘lib, bu “O‘zbekneftgaz” AJning oxirgi hisobot davri, ya’ni 2020-yil uchun MHXS asosida tuzilgan konsolidatsiyalashgan moliyaviy hisobotidir.
Ijobiy xulosa olish maqsadida, “O‘zbekneftgaz” AJ boshqaruv raisi Mehriddin Abdullayevning 2021-yil 10-fevraldagi 77-sonli buyrug‘i qabul qilingan bo‘lib, mazkur buyruq asosida “O‘zbekneftgaz” AJ ommaviy mas’uliyatga ega kompaniya maqomida e’tirof etildi hamda joriy yilning may oyida MHXS asosida 2020-yil uchun tayyorlangan, konsolidatsiyalashgan moliyaviy xisobotining audit jarayonlari sentabr oyida muvvafaqqiyatli yakunlandi.
Quvonarlisi, aynan “O‘zbekneftgaz” AJ o‘z tarixida birinchi marta Fitch Ratings kompaniyasining “barqaror” prognozi bilan “BB-” darajasidagi reytingiga ega bo‘lgan kunda, ya’ni 30-sentabrda Ernst & Young xalqaro auditorlik kompaniyasi tomonidan ham ijobiy auditorlik xulosasi berildi.
Mazkur auditorlik xulosasini olish va konsolidatsiyalashgan moliyaviy hisobot ko‘rsatkichlarining shaffofligini ta’minlashda bir qator ekspert hisobotlari ham talab etildi. Jumladan, jamiyatning 2020-yil 31-dekabr holatida yer osti uglevodorodlar zaxirasi jahonda mashhur DeGolyer & MacNaughton konsalting kompaniyasi, tizim bo‘yicha asosiy vositalar va tugallanmagan qurilish obyektlarining haqqoniy qiymati qadrsizlanishi
(iqtisodiy eskirishi) hamda “O‘ztransgaz”AJning aksiyadorlik kapitalidagi ulushning haqqoniy qiymati KPMG Tax & Advisory baholovchi kompaniyasi hamda xodimlar oldidagi ijtimoiy majburiyatlarning aktur hisob-kitobi Actuary Service kompaniyasi tomonidan baholab berildi.
“O‘zbekneftgaz” AJning 2020-yil uchun MHXS asosida konsolidatsiyalashgan moliyaviy hisoboti bo‘yicha olingan mazkur auditorlik xulosasi asosida “O‘zbekneftgaz” AJ xalqaro reyting agentliklari, moliyaviy va yuridik konsultantlar bilan hamkorlikda korporativ kredit reytingini olish, xalqaro fond birjalarida o‘z yevroobligatsiyalarini emissiya qilish, xalqaro standartlar asosida korporativ boshqaruvni tadbiq etish va boshqa progressiv tizimlarni joriy etishda muhim asos bo‘lib xizmat qiladi.
“O‘zbekneftgaz” AJ matbuot xizmati